Novi pad prodaje kuća u Americi
Pad prodaje kuća od 27 procenata poljuljao povjerenje u ekonomski oporavak Sjedinjenih Država.
Povjerenje u ekonomski oporavak Sjedinjenih Država je ozbiljno poljuljano posljednjim izvještajem o padu prodaje kuća na najniži nivo u posljednjih 15 godina. Prošlog mjeseca prodaja postojećih kuća je pala za 27 procenata, a kao ključni razlog navodi se isticanje federalnog programa, kojim su kupci kuća dobivali poreske olakšice i do 8 hiljada dolara. Medjutim, ekonomisti kažu da pad, znatno veći od očekivanog, odražava strahovanje kupaca za zdravlje najveće svjetske ekonomije. Oštar pad prodaje kuća je još jedno bolno podsjećanje na težak put oporavka. U Nacionalnom udruženju agenata za nekretnine u Washingtonu brojevi su iznenadili čak i veterana Jeda Smitha: "Mi smo znali da će prodaja opasti, ali nismo očekivali da će pad biti toliki." Jed Smith, koji u tom udruženju predvodi istraživanje tržišta, kaže da je pad prodaje postojećih kuća od 27 procenata dobrim dijelom posljedica prestanka federalnih poreskih olakšica od 8 hiljada dolara za kupce kuća. On kaže da je to mnoge podstaklo da kupe ranije: "U ubrzanoj prodaji mi smo u biti već prodali ono što bi prodavali sljedeći mjesec ili dva, tako da će u narednih mjesec ili dva, uz protekli mjesec, prodaja biti sporija." Sa pozitivne strane, Smith ukazuje da su poreske olakšice pomogle stabilizaciji cijena kuća. Ali dok ekonomija ne počne stvarati nove poslove, Smith kaže da na tržištu kuća neće doći do promjena: "Nezaposlenost je priličito visoka i ljudi su uplašeni. I kada su ljudi uplašeni ne žure baš da kupe kuću." Povećana naezaposlenost se već odrazila na potrošnju, koja čini 70 procenata američke ekonomije. Manja potrošnja znači manju vjerovatnoću za otvaranje novih poslova. Ekonomista Ward McCarthy, u Grupi investora Jefferies, kaže da je to začarani krug: "Havarija kroz koju smo skorih godina prošli je stvorila brojne debalanse i trebaće jedan duži period da nadjemo put izlaska. Ne postoji magični lijek." To je gorka pilula koju treba progutati za ekonomiju za koju se mnogi plaše da bi se mogla vratiti u još jedan period opadanja.